Gran celebració del Dia del Treball a Burjassot amb el repartiment de 5.000 entrepans i 1.500 gots d’orxata
2025-07-24

Burjassot ha viscut un 1 de Maig festiu en el qual la ciutadania ha tornat a tindre la Plaça de l’Ajuntament com a punt de trobada. Després de dos anys en què la situació sanitària impedia celebrar el Dia del Treball com sempre s’ha fet en el municipi, aquest 2022, aquesta celebració ha tornat amb ganes i amb unes sensacions molt positives.

Comptant amb el patrocini de l’Ajuntament, a través de la Regidoria de Festes, dirigida per Manuel Pérez Menero i la col·laboració i organització de l’Agrupació de Falles, amb les seues 13 comissions, la Clavaria de Sant Roc 2022, les Clavarieses del Encuentro 2023, l’AV Mestre Lope i l’Associació Andalusa Al Andalus 25 del municipi, Burjassot va repartir en la seua celebració d’aquest important dia 1.500 gots d’orxata, acompanyats del seu fartó i 5.000 entrepans de llonganissa. 10.000 peces d’embotit ha sigut les que han degustat les veïnes i els veïns de Burjassot que han passat per la Plaça de l’Ajuntament.

Xicotets, joves, majors…tot Burjassot ha gaudit d’aquesta jornada festiva amenitzada per l’Orquestra Módena que, des de primera hora de la vesprada, va fer que els balls no faltaren en la Plaça i que les ganes de passar-ho bé foren l’única cosa important en una vesprada molt especial.